عقيدة الثالوث (باللاتيني: trinitas، بالعبري: השילוש، بالارامي: תְּלִיתִיוּתֶא، بالقبطي: ϯⲧⲣⲓⲁⲥ) بتعتبر من اساسيات المسيحيه. وبتقول إن الله واحد ليه تلات اقانيم. اقنوم الاب واقنوم الإبن اللى ظهر فى شخص يسوع المسيح واقنوم الروح القدس اللى هو روح مرشد بيساعد الناس فى معرفة الصح وكمان كان بيساعد زمان فى التبشير بالمسيحيه عن طريق إنه ساعد التلاميذ والرسل (اول ناس بشروا بالمسيحيه) فى انه اداهم موهبة التكلم بلغات مايعرفوهاش و انهم يعملوا معجزات زي شفاء المرضى. علشان كده المسيحيين دايما بيبتدوا وينهوا صلاتهم بجملة : "بإسم الاب والإبن والروح القدس، الإله الواحد. امين". وكلمة اقنوم هي كلمة سريانية معناها اللى بيتميز عن غيره من غير انفصال، والمسيحيين بيقربوا ده للعقل عن طريق انهم يضربوا مثل الانسان اللى فيه جسد ونفس وروح، الجسد مش هو النفس مش هي الروح لكن مافيش 3 اشخاص لكن هو شخص واحد، فالاقانيم مش مجرد صفات او صور لله (دي اسمها الهرطقة المودالية) لكن كيان مميز غير منفصل عن باقي الاقانيم، وكلمة اقنوم باليوناني بتتقال هيبوستاسيس واللي معناها (تحت القايم) يعني الحاجة اللي بتقوم عليها الطبيعة او الجوهر.